C 47/124
LT
Europos Sąjungos oficialusis leidinys
2023 2 7
2022 m. liepos 6 d., trečiadienis
32. pakartoja, kad nepaprastai svarbu Kosove institucionalizuoti oficialiųjų kalbų mokymąsi ir vienodas galimybes naudotis paslaugomis bei gauti informacijos oficialiosiomis kalbomis; atsižvelgdamas į tai, palankiai vertina Balkanų studijų katedros įsteigimą Prištinos universitete ir sprendimą atidaryti kalbų centrą, kuriame būtų galima mokytis Kosovo oficialiųjų kalbų;
33. pakartoja savo raginimą labiau įtraukti mažumoms priklausančius asmenis, įskaitant romų, aškalių, egiptiečių, bosnių, turkų ir goranų bendruomenes, taip pat neįgaliuosius ir perkeltus asmenis, suteikiant jiems galimybę gauti tinkamas sveikatos priežiūros paslaugas, socialinę apsaugą, išsilavinimą, teisingumą, būstą, užimtumo galimybes ir kitas socialines bei viešąsias paslaugas, taip pat užtikrinant jų galimybes dalyvauti politinių ir socialinių sprendimų priėmimo procese, kartu veiksmingai kovojant su tarpsektorinės diskriminacijos, su kuria susiduria šios grupės, formomis taikant sisteminį institucinį požiūrį; primygtinai ragina dėti daugiau pastangų kovojant su priešiškumu romams; ragina vyriausybę paspartinti darbą, susijusį su nauja 2021–2026 m. strategija ir veiksmų planu dėl romų, aškalių ir egiptiečių bendruomenių įtraukties Kosove;
34. ragina skubiai peržiūrėti vidurinių mokyklų vadovėlius, kuriuose pateikiama dezinformacija ir naudojama diskriminacinė kalba ir diskriminaciniai etninių mažumų, seksualinių mažumų ir moterų aprašymai; ragina valstybės institucijas tęsti 2021 m. pabaigoje pradėtą ir ES remiamą iniciatyvą „Europos Sąjungos parama pagrindiniam ugdymui ir viduriniam išsilavinimui“ (angl. „European Union Support to Basic and Secondary Education“), kuriuo siekiama atnaujinti šiuos vadovėlius;
35. giria Kosovą už taikų religinių bendruomenių sambūvį ir ragina jį dėti daugiau pastangų užtikrinant mažumų grupėms lygias galimybes, tinkamą atstovavimą politiniame ir kultūriniame gyvenime ir apsaugant bei propaguojant savo tautinių ir religinių mažumų kultūros paveldą, kalbas ir tradicijas; palankiai vertina Kosovo vyriausybės iniciatyvą reguliariai konsultuotis ir susitikti su visomis Kosove gyvenančiomis bendruomenėmis vykdant vidaus dialogą ir palankiai vertina tai, kad vyriausybėje sukurta nauja ministro pirmininko pavaduotojo mažumų ir žmogaus teisių klausimais pareigybė;
36. pripažįsta, kad Kosovo konstitucija yra labai pažangi mažumų teisių požiūriu; šiuo atžvilgiu pažymi, kad beveik 500 žmonių, istoriškai save pripažįstančių bulgarais, pasirašyta peticija, įregistruota 2018 m. gegužės mėn. Kosovo Asamblėjoje, vis dar nebuvo apsvarstyta, ir rekomenduoja, kad tos tesės būtų įtvirtintos įstatymu ir praktiškai užtikrinto;
37. pabrėžia, kad nepriklausoma žiniasklaida yra vienas iš pagrindinių demokratijos ramsčių ir kad būtina apsaugoti žurnalistus nuo politinio spaudimo; smerkia jiems daromą politinį spaudimą, taip pat strateginių ieškinių dėl visuomenės dalyvavimo naudojimą siekiant juos įbauginti, nes dėl to atsiranda savicenzūra; akcentuoja, kad į žurnalistus nukreiptos šmeižikiškos kalbos vartojimas yra nepriimtinas; įspėja dėl bet kokių žiniasklaidą stigmatizuojančių pareiškimų, visų pirma iš pareigūnų ir visuomenės veikėjų, kurie turėtų rodyti pavyzdį, pusės;
38. pažymi, kad pastaraisiais metais žiniasklaidos aplinka buvo iškreipta, nes dėl didelių investicijų auga privačiojo sektoriaus įtaka didžiosioms žiniasklaidos priemonėms, o internetinė žiniasklaida dažnai naudojama komerciniam ir politiniam šantažui; pakartoja, kad būtina užtikrinti žiniasklaidos skaidrumą, įskaitant skaidrumą žiniasklaidos priemonių nuosavybės klausimu; palankiai vertina naujos visuomeninio transliuotojo RTK valdybos paskyrimą vykdant skaidrų ir nuopelnais pagrįstą procesą; ragina rasti tvarų sprendimą siekiant užtikrinti RTK redakcinę nepriklausomybę;
39. yra labai susirūpinęs dėl nemažėjančio aukšto smurto šeimoje ir smurto dėl lyties lygio bei smurto prieš vaikus Kosove, moterų žudymo dėl lyties atvejų skaičiaus ir nepatenkinamų teisminių institucijų rezultatų veiksmingai nagrinėjant moterų žudymo dėl lyties ir smurto dėl lyties bylas; ragina veiksmingai įgyvendinti nacionalinę kovos su smurtu šeimoje ir smurtu dėl lyties strategiją; pabrėžia, kad švietimas labai svarbus siekiant kovoti su diskriminacija dėl lyties; pabrėžia, kad reikia užtikrinti tinkamą apsaugos nuo visų formų smurto dėl lyties, jų prevencijos ir teismo sprendimų priėmimo sistemos veikimą, be kita ko, didinant lyčiai atžvalgių teisėsaugos atstovų ir teisėjų skaičių, paramą moterų prieglaudoms ir teisinę pagalbą aukoms, taip pat visuomenės informavimo kampanijas;